**Ministru kabineta noteikumu projekta “Grozījumi Ministru kabineta 2015. gada 14. jūlija noteikumos Nr. 408 “Studiju programmu licencēšanas noteikumi”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Nepieciešamība izstrādāt Ministru kabineta noteikumu projektu “Grozījumi Ministru kabineta 2015. gada 14. jūlija noteikumos Nr. 408 “Studiju programmu licencēšanas noteikumi”” (turpmāk – Projekts) izriet no Ministru kabineta 2016. gada 5. janvāra sēdes protokollēmuma (Nr. 1 28. §) 13. punktā dotā uzdevuma. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Saeima 2016. gada 16. jūnijā pieņēma Oficiālās elektroniskās adreses likumu, kas stāsies spēkā 2018. gada 1. martā. Šis likums paredz, ka oficiālās elektroniskās adreses (turpmāk – e-adrese) izmantošana ir obligāta valsts iestādēm, tiesību subjektiem, kuri reģistrēti Uzņēmumu reģistra reģistros, un rezerves karavīriem. E-adresi var izmantot arī Iedzīvotāju reģistrā reģistrēta fiziskā persona no 14 gadu vecuma un Uzņēmumu reģistra reģistros nereģistrēta persona. Vienlaikus Ministru kabineta 2016. gada 5. janvāra sēdes protokollēmuma (Nr. 1 28. §) 13. punktā visām ministrijām ir dots uzdevums izvērtēt to kompetencē esošos tiesību aktus un līdz 2017. gada 1. jūlijam iesniegt noteiktā kārtībā Ministru kabinetā grozījumus tiesību aktos, paredzot iespēju saziņas nodrošināšanai starp iestādi un privātpersonu izmantot e-adresi. Saskaņā ar Augstskolu likuma 1. panta 12. punktā noteikto, studiju programmu licencēšana ir tiesību piešķiršana augstskolai, koledžai vai to filiālēm īstenot noteiktu studiju programmu. Ministru kabineta 2015. gada 14. jūlija noteikumi Nr. 408 “Studiju programmu licencēšanas noteikumi” (turpmāk – noteikumi Nr. 408) nosaka: studiju programmu licencēšanas kārtību; kritērijus, pēc kuriem studiju programmu licencēšanas procesā vērtē studiju programmas; kārtību, kādā izveidojama studiju programmu licencēšanas komisija (turpmāk – komisija), kas pieņem lēmumu par studiju programmas licencēšanu, par atteikumu licencēt studiju programmu vai lēmumu anulēt licenci studiju programmas īstenošanai (turpmāk – licence), kā arī komisijas tiesības un pienākumus; licences paraugu. Noteikumi Nr. 408 8. un 9. punkts noteic, ka, lai saņemtu licenci, augstskola vai koledža iesniedz Akadēmiskās informācijas centrā (turpmāk – Centrs) iesniegumu, un, ja augstskola vai koledža vēlas licencēt studiju programmu jaunā augstskolas vai koledžas studiju virzienā, pirms iesnieguma iesniegšanas augstskola vai koledža iesniedz Izglītības un zinātnes ministrijā iesniegumu par jauna studiju virziena atvēršanu augstskolā vai koledžā. Saskaņā ar noteikumos Nr. 408 noteikto, studiju programmu licencēšanas procesā ir iesaistītas, piemēram, šādas institūcijas: Centrs; komisija; Izglītības un zinātnes ministrija u.c. (turpmāk kopā – studiju programmu licencēšanā iesaistītās institūcijas). Ņemot vērā to, ka saskaņā ar Oficiālās elektroniskās adreses likumu valsts iestādēm un reģistros reģistrētam tiesību subjektam ir obligāta e-adreses izmantošana, veicams grozījums noteikumos Nr. 408, papildinot to ar jaunu tiesību normu, kas paredz, ka studiju programmu licencēšanā iesaistītās institūcijas saziņai un elektronisko dokumentu apritei ar augstskolu vai koledžu izmanto augstskolas vai koledžas e-adresi (turpmāk – grozījums noteikumos Nr. 408, kas paredz e-adreses izmantošanu). Oficiālās elektroniskās adreses likuma pārejas noteikumu 1. punkts noteic, ka valsts iestādei, izņemot zvērinātu tiesu izpildītāju un maksātnespējas procesa administratoru, kā arī rezerves karavīram e-adreses kontu aktivizē līdz 2018. gada 31. maijam un šā likuma [5. panta](https://likumi.lv/ta/id/283229-oficialas-elektroniskas-adreses-likums#p5) pirmo daļu piemēro no 2018. gada 1. jūnija. Oficiālās elektroniskās adreses likuma 1. panta 6. punktā ir dots termina “valsts iestāde” skaidrojums – tiešās pārvaldes iestāde, valsts institūcija, kas nav padota Ministru kabinetam, atvasināta publiska persona un tās iestāde, tiesu iestāde, prokuratūra, zvērināts tiesu izpildītājs un maksātnespējas procesa administrators, kā arī privātpersona, kurai deleģēts valsts pārvaldes uzdevums. Saskaņā ar Augstskolu likuma 7. panta pirmajā un otrajā daļā noteikto, valsts dibinātās augstskolas (izņemot Latvijas Nacionālo aizsardzības akadēmiju) ir atvasinātas publiskas personas, savukārt Latvijas Nacionālā aizsardzības akadēmija un valsts dibinātās koledžas ir valsts iestādes. Dibinot koledžas, Ministru kabinets nodod tās Izglītības un zinātnes ministrijas pārraudzībā, bet Iekšlietu ministrijas sistēmā esošās koledžas – attiecīgi Iekšlietu ministrijas sistēmas iestāžu padotībā. Ministru kabinets var nodot koledžu Kultūras ministrijas vai Labklājības ministrijas padotībā. Latvijas Nacionālā aizsardzības akadēmija ir Nacionālo bruņoto spēku sastāvdaļa un jautājumos, kuri neskar Nacionālo bruņoto spēku komandiera kompetenci, Latvijas Nacionālā aizsardzības akadēmija ir aizsardzības ministra pārraudzībā. Tādējādi uz valsts dibinātām augstskolām un koledžām ir attiecināms Oficiālās elektroniskās adreses likumā lietotais termins “valsts iestādes”. Ievērojot minēto, lai nodrošinātu Projektā ietvertā tiesiskā regulējuma atbilstību Oficiālās elektroniskās adreses likumā noteiktajam, Projekts attiecīgi paredz, ka grozījums noteikumos Nr. 408, kas paredz e-adreses izmantošanu, attiecībā uz valsts dibinātām augstskolām un koledžām stāsies spēkā 2018. gada 1. jūnijā. Vienlaikus, atbilstoši Oficiālās elektroniskās adreses likuma 5. panta pirmās daļas 2. punktā noteiktajam, e-adreses izmantošana ir obligāta arī Uzņēmumu reģistra reģistros reģistrētam tiesību subjektam. Saskaņā ar Augstskolu likuma 7. panta trešajā daļā noteikto, privātpersonu dibinātās augstskolas un koledžas ir komercsabiedrības vai nodibinājumi, kas darbojas saskaņā ar Komerclikumu vai Biedrību un nodibinājumu likumu, ciktāl tas nav pretrunā ar Augstskolu likumu. Komerclikuma 1. panta pirmajā daļā ir noteikts, ka komercsabiedrību ieraksta komercreģistrā. Savukārt nodibinājums, atbilstoši Biedrību un nodibinājumu likuma 3. pantā noteiktajam, iegūst juridiskās personas statusu ar brīdi, kad tas ierakstīts biedrību un nodibinājumu reģistrā. Saskaņā ar likuma “Par Latvijas Republikas Uzņēmumu reģistru” 2.7 un 2.10 pantā noteikto, gan komercreģistru, gan biedrību un nodibinājumu reģistru ved Uzņēmumu reģistrs. Ņemot to vērā, uz privātpersonu dibinātām augstskolām un koledžām ir attiecināms Oficiālās elektroniskās adreses likumā lietotais termins “Uzņēmumu reģistra reģistros reģistrēts tiesību subjekts”. Oficiālās elektroniskās adreses likuma pārejas noteikumu 3. punkts noteic, ka Uzņēmumu reģistra reģistros reģistrēts tiesību subjekts e-adreses kontu aktivizē no 2019. gada 1. janvāra līdz 2019. gada 31. decembrim un šā likuma [5. panta](https://likumi.lv/ta/id/283229-oficialas-elektroniskas-adreses-likums#p5) pirmo daļu piemēro no 2020. gada 1. janvāra. Ievērojot minēto, lai nodrošinātu Projektā ietvertā tiesiskā regulējuma atbilstību Oficiālās elektroniskās adreses likumā noteiktajam, Projektā attiecīgi ir noteikts, ka grozījums noteikumos Nr. 408, kas paredz e-adreses izmantošanu, attiecībā uz privātpersonu dibinātām augstskolām un koledžām stāsies spēkā 2020. gada 1. janvārī. |
| 3. | Projekta izstrādē iesaistītās institūcijas |  Projektu izstrādāja Izglītības un zinātnes ministrija. |
| 4. | Cita informācija |  Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt |  Projekts attiecas uz studiju programmu licencēšanā iesaistītajām institūcijām, kurām saskaņā ar tām noteikto kompetenci būs pienākums saziņā un elektronisko dokumentu apritē ar augstskolām un koledžām izmantot augstskolas vai koledžas e-adresi, kā arī uz augstskolām un koledžām, ar kurām noteikumos Nr. 408 noteiktajos gadījumos sazināsies studiju programmu licencēšanā iesaistītās institūcijas. |
| 2. | Tiesiskā regulējuma ietekme uz tautsaimniecību un administratīvo slogu |  Projekts šo jomu neskar. |
| 3. | Administratīvo izmaksu monetārs novērtējums |  Projekts šo jomu neskar. |
| 4. | Cita informācija |  Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts nerada ietekmi uz valsts budžetu un pašvaldību budžetiem. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
|  **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu |  Sabiedrības līdzdalība saistībā ar e-adreses ieviešanu tika nodrošināta Oficiālās elektroniskās adreses likuma izstrādes laikā, līdz ar to Projekta izstrādē nav nepieciešama. Pēc Projekta pieņemšanas Ministru kabinetā, tas tiks publicēts oficiālajā izdevumā “Latvijas Vēstnesis”. |
| 2. | Sabiedrības līdzdalība projekta izstrādē |  Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 5. punktu sabiedrības līdzdalības kārtība piemērojama tiesību aktu projektu izstrādē, kas būtiski maina esošo regulējumu vai paredz ieviest jaunas politiskās iniciatīvas. Ņemot vērā, ka Projekts paredz nodrošināt jau Oficiālās elektroniskās adreses likumā, kas ir pieņemts 2016. gada 16. jūnijā, noteikto regulējumu, nemaina esošo regulējumu un neievieš jaunas politikas iniciatīvas, sabiedrības līdzdalība Projekta izstrādē nav nepieciešama. |
| 3. | Sabiedrības līdzdalības rezultāti |  Projekts šo jomu neskar. |
| 4. | Cita informācija |  Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas |  Projekta izpildi atbilstoši noteikumos Nr. 408 noteiktajam nodrošinās studiju programmu licencēšanā iesaistītās institūcijas. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem |  Ar Projektu netiek paplašinātas studiju programmu licencēšanā iesaistīto institūciju normatīvajos aktos noteiktās funkcijas. Projekts neparedz jaunu institūciju izveidi vai esošo institūciju likvidāciju vai reorganizāciju, kā arī Projektam nav ietekmes uz esošo institūciju cilvēkresursiem. |
| 3. | Cita informācija |  Nav. |

 Izglītības un zinātnes ministrs Kārlis Šadurskis

 Vīza:

 Valsts sekretāre Līga Lejiņa

Krastiņa 67047768

Ilze.Krastina@izm.gov.lv